Universis presentes literas inspecturis, officialis curie Autissiodorensis, salutem in Domino. Notum facimus quod, in nostra presentia constituti, Guillelmus et Morellus, dicti Chauderii fratres, armigeri, recognoverunt quod quidquid ipsi, Guido dictus Chauderius miles frater corum, ac ipsorum mater habent et tenent apud Polliacum et Charentonem in decimis, censivis, sive hospitibus et rebus aliis quibuscunque totum de feodo ecclesie Charitatensis existit. Recognoverunt etiam quod ecclesia Charitatensis predicta totam omnino habet justitiam in omnibus et singulis supradictis. Promittentes dicti Guillelmus et Morellus, juramento super hoc nobis prestito corporaliter, ab eisdem tactis evangeliis sacrosanctis, quod contra recognitiones hujusmodi per se vel per alium non venient in futurum, neque super premissis, aut super aliquo premissorum in prejudicium dicte ecclesie aliquid per se de cetero attentabunt vel per alium facient attentari. In cujus rei testimonium et munimen, nos, ad petitionem predictorum armigerorum, literas presentes sigillo curie supradicte duximus roborandas. Actum anno Domini millesimo ducentesimo quinquagesimo, mense augusto.